
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind sprijinirea populaţiei afectate de catastrofele naturale din lunile aprilie – mai 2006, cu care comisia noastră a fost sesizată în fond cu adresa Biroului Permanent nr.846 din 13 noiembrie 2006. 
	PREŞEDINTE,

Mihai Nicolae Tănăsescu

RAPORT

asupra propunerii legislative privind sprijinirea populaţiei afectate 

de catastrofele naturale din lunile aprilie – mai 2006
Cu adresa nr.846 din 13 noiembrie 2006, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu propunerea legislativă privind sprijinirea populaţiei afectate de catastrofele naturale din lunile aprilie – mai 2006.
La întocmirea raportului s-a avut în vedere avizul Consiliului Legislativ, avizul Comisiei pentru agricultură, silvicultură, industrie alimentară şi servicii specifice, precum şi punctul de vedere al Guvernului.
Prezenta propunere legislativă are ca obiect de reglementare sprijinirea populaţiei afectate de catastrofele naturale din lunile aprilie – mai 2006, în sensul acordării unor ajutoare băneşti şi în natură, scutirii de la plata unor impozite şi taxe locale pe perioada 2006-2008, despăgubiri pentru bunurile pierdute şi unele beneficii pentru tinerii din localităţile afectate care urmează cursurile unei forme de învăţământ preuniversitar. 
Actul normativ se respinge, deoarece în baza Legii nr.416/2001 privind venitul minim garantat, cu modificările şi completările ulterioare, în bugetul Ministerului Muncii, Solidarităţii Sociale şi Familiei sunt prevăzute sume pentru acordarea de urgenţă familiilor şi persoanelor singure care se află în situaţii de necesitate datorate calamităţilor naturale, incendiilor, accidentelor, precum şi altor situaţii stabilite prin lege.
Acordarea de despăgubiri producătorilor agricoli pentru pierderile datorate calamităţilor naturale se asigură în conformitate cu prevederile Legii nr.381/2002 privind acordarea de despăgubiri în caz de calamităţi naturale în agricultură, cu modificările ulterioare.
Anual, prin Legea bugetului de stat, se aprobă Fondul de intervenţie la dispoziţia Guvernului pentru finanţarea unor acţiuni urgente în vederea înlăturării efectelor unor calamităţi naturale şi sprijinirea persoanelor fizice sinistrate.
Ca urmare a inundaţiilor din acest an, Guvernul a alocat sume din Fondul de intervenţie la dispoziţia Guvernului în valoare de 77.500 mii RON.

Precizăm că, în conformitate cu prevederile alin.4 al art.286 din Legea nr.571/2003 privind Codul fiscal, cu modificările şi completările ulterioare, consiliile locale au posibilitatea ca, în cazul unei calamităţi naturale, să acorde scutire de la plata impozitului pe clădiri, a impozitului pe teren, precum şi a taxei pentru eliberarea certificatului de urbanism şi a autorizaţiei de construire sau o reducere a acestora.

Propunerea legislativă face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 22 deputaţi, din totalul de 28 membri ai comisiei.

Raportul comisiei a fost adoptat cu majoritate de voturi. 
Propunerea legislativă a fost respinsă de Senat în şedinţa din data de 8 noiembrie 2006, în calitate de primă Cameră sesizată.
Propunerea legislativă, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii propunerii legislative privind sprijinirea populaţiei afectate de catastrofele naturale din lunile aprilie – mai 2006, în şedinţa din data de 22.11.2006, comisia propune respingerea acesteia.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş

